
Forretningsorden for Styregruppen






 


Forretningsorden for Styregruppen for 
[projektnavn]


1 - Styregruppens sammensætning og beslutningskompetence

1.1 Styregruppen består af [x] medlemmer. Hver af Projektpartnerne udpeger [x] medlem(mer) som repræsentant(er) for Projektpartneren. Fonden skal godkende styregruppens sammensætning.
	
1.2 Ved Styregruppens konstituerende møde udpeger styregruppen en formand og en næstformand. Formand og næstformand skal være medlemmer af Styregruppen. Det anbefales at posterne fordeles ligeligt mellem parterne. Valget træffes ved simpel stemme-flerhed. Ved formandens midlertidige forfald varetages formandshvervet af næstformanden. Hvis formanden eller næstformanden fratræder, vælger styregruppen en ny formand eller næstformand blandt styregruppens medlemmer

1.3 Styregruppens medlemmer er udpeget for hele investeringsperioden. Hvis et medlem afgår i utide, bliver afløseren udpeget af den projektpartner, som medlemmet repræsenterer.

1.4 Et medlem er udpeget personligt og kan ikke lade sig repræsentere ved fuldmagt af en anden person. Medlemmet kan dog ved forfald give stemmefuldmagt til formanden.

1.5 Styregruppen er beslutningsdygtig, når mindst halvdelen af medlemmerne og formanden, eller i dennes forfald næstformanden, er til stede. 

1.6 Alle afgørelser i styregruppen træffes ved simpel stemmeflerhed. I tilfælde af stemmelighed er formandens, eller ved dennes forfald næstformandens, stemme afgørende. Ethvert stemmeberettiget medlem af styregruppen kan nedlægge veto i forhold til enhver afgørelse. Dog kan et medlem ikke nedlægge veto i drøftelser og beslutninger om misligholdelse af Investeringsaftalen og Samarbejdsaftalen fra den projektpartner, som medlemmet repræsenterer. Ej heller kan et medlem modsætte sig en beslutning, der ikke har indflydelse på eller vedrører medlemmets eget arbejde og/eller økonomi. 

1.7 Projektlederen har møde- og taleret i styregruppen. 

2 - Innovationsfonden deltagelse i Styregruppen

2.1 Fonden udpeger 1-2 Investment Managers til at følge Styregruppens arbejde. De af Fonden udpegede Investment Managers er ikke medlemmer af Styregruppen, men alene observatører, og disse Investment Managers har følgelig ikke stemmeret på styregruppemøder. De udpegede Investment Managers har dog møde- og taleret på alle styregruppemøder. Fonden, samt enhver Investment Manager, kan foranledige Styregruppen indkaldt til møde og få sat separate punkter på et styregruppe-mødes dagsorden.

3 - Styregruppens opgaver

3.1 Styregruppens opgaver og ansvar er beskrevet i Investeringsaftalen.

3.2 Styregruppen har det overordnede ansvar for Projektets gennemførelse. Styregruppen udpeger, med Fondens godkendelse, en projektleder, der varetager den daglige ledelse af projektet. Dispositioner, der efter projektets forhold er af usædvanlig art eller har stor betydning for projektet, kan kun foretages efter særlig bemyndigelse fra styregruppen.

3.3 Styregruppen skal følge Projektets udvikling og fremdrift og træffe beslutninger, som sikrer, at samspillet mellem Projektdeltagerne samt Projektets organisation, ledelse og ressourceallokering gør det muligt, at de opstillede mål kan realiseres. Styregruppen skal blandt andet sikre, at Projektdeltagerne samarbejder om fælles mål gennem hele investeringsperioden, og at Projektplanen samt Projektets organisation justeres, når det er hensigtsmæssigt.

3.4 Styregruppen skal sikre, at der gennem hele investeringsperioden er taget højde for såvel Projektets ledelse som administration. Styregruppen kan træffe beslutning om at udskifte Projektlederen og/eller Administrator, jf. de nærmere bestemmelser i Investeringsaftalen.

3.5 Styregruppen skal sikre Projektets økonomiske styring og skal i forbindelse med styregruppemøder godkende de af Projektlederen udarbejdede faglige og økonomiske årsrapporter, afslutningsrapporten samt andre rapporteringer, Fonden måtte stille krav om.

3.6 Ethvert medlem af styregruppen kan bringe forhold om projektets faglige indhold, resultater, for-retningsmæssige relevans, m.v., op til vurdering i styregruppen.   

3.7 Styregruppens formand og næstformand repræsenterer, sammen med Projektlederen, Projektet i forhold til omverdenen.

4 - Afholdelse af styregruppemøder

4.1 Styregruppen afholder møde minimum 2 gange årligt (én gang i hvert halvår) og i øvrigt, når for-manden, eller ved dennes forfald næstformanden, skønner det nødvendigt, eller når mindst ét medlem fremsætter skriftlig begæring herom. Styregruppen skal da på formandens, eller ved dennes forfald næstformandens, foranledning indkaldes senest tre uger efter modtagelsen af anmodningen.

4.2 Møderne indkaldes af formanden, eller ved dennes forfald af næstformanden, så vidt muligt med mindst to ugers varsel. Samtidig med indkaldelsen udsendes dagsorden. Eventuelt bilagsmateriale udsendes så vidt muligt mindst en uge før mødet. Ethvert medlem kan kræve en sag sat på dagsordenen. 

4.3 Ved mødets begyndelse godkendes den foreslåede dagsorden.
Formanden, eller ved dennes forfald næstformanden, fungerer som mødeleder. 

5 - Referat m.m.

5.1 Formanden, eller ved dennes forfald næstformanden, drager omsorg for, at der udfærdiges referat over styregruppens forhandlinger og beslutninger. Den, der ikke er enig i styregruppens beslutning, har ret til at få sin mening tilført referatet. Referatet skal indeholde klare definitioner på handlinger, ligesom ansvar for handlingen er fordelt.

5.2 Udkast til referat udsendes senest en uge efter styregruppemødets afholdelse med angivelse af frist for kommentarer. Referatet godkendes pr. mail af styregruppemedlemmerne senest to uger efter styregruppemødet.

5.3 Med mindre der er gjort indsigelse mod referatet inden fristens udløb, jf. 5.2, kan styregruppens beslutninger effektueres efter fristens udløb.

6 - Øvrige bestemmelser

6.1 Nærværende forretningsorden er vedtaget af projektdeltagerne ved underskrivelse af Investe-ringsaftalen mellem projektdeltagerne og Innovationsfonden og vedlægges som bilag til denne aftale.

